GRUPĖS  ,, BIRŠTONAS VISŲ” VEIKLOS KRYPTYS

BIUDŽETAS
Svarbiausia augantis, atsakingai ir skaidriai skirstomas savivaldybės biudžetas. 
Inicijuosime didinti dalyvaujamąjį biudžetą bei skirti biudžeto lėšas kvalifikuotų specialistų pritraukimui.
Remsime bei skatinsime bendruomenines ir nevyriausybines organizacijas. 

SVEIKATA
Kokybiškos sveikatos priežiūros ir sveikatinimo paslaugos kiekvienam savivaldybės gyventojui.
Inicijuosime odontologijos kabineto įrangos atnaujinimą Birštono m. ambulatorijoje.
Skatinsime diegti vaikų burnos higienos ir karieso prevencijos bei ligų prevencijos programas.
Remsime projektus, skatinančius sveiką gyvenseną ir fizinį aktyvumą.
Atnaujinsime fiziniam aktyvumui skirtą infrastruktūrą ir kursime naujas erdves.

 INFRASTRUKTŪRA
Infrastruktūros modernizavimas ir pritaikymas gyventojų poreikiams.
Magistraliniame kelyje A16, kertančiame Birštono miestą, įrengsime ženklus, žyminčius miesto ribas. Inicijuosime pėsčiųjų perėjos įrengimą šiame kelyje.
Sieksime kokybiškos ir savalaikės kelių priežiūros kaimiškose teritorijose.
Inicijuosime saugos kalnelių įrengimą ir apšvietimą Nemajūnuose Bažnyčios gatvėje.
Pėsčiųjų ir dviračių tilto statybai per Nemuną parinksime racionaliausią vietą, atitinkančią gyventojų ir poilsiautojų poreikius. 
Inicijuosime Siponių – Puzonių kelio sužiedinimo projektą, skatinantį turizmo plėtrą.
Siūlysime pakeisti automobilių parkavimo normas, išduodant statybų leidimus.  Sieksime užtikrinti patogų parkavimą prie namų ir daugiabučių.
Siūlysime persvarstyti naujų automobilių krovimo stotelių įrengimo vietas.
Prižiūrėsime pastatų renovacijos eigą ir deramai atstovausime gyventojų lūkesčiams.
Inicijuosime geriamo vandens kolonėlių  įrengimą centrinėje aikštėje ir Nemuno krantinėje. 
Skatinsime  šildymo, vandentiekio, atliekų tvarkymo paslaugų kainos optimizavimą.
Teiksime pasiūlymus slėptuvių įrengimui ir jų įveiklinimui kūrybinėms dirbtuvėms taikos laikotarpiu. 

ŠVIETIMAS
Prieinamas, įtraukus ir kokybiškas švietimas kiekvienam.
Rūpinsimės Gimnazijos, Meno mokyklos ir lopšelių-darželių ugdymo rezultatais, optimizuodami pedagogų darbą. 
Ypatingą dėmesį skirsime pagalbos specialistų- psichologo, socialinio pedagogo-papildomų etatų gimnazijoje kūrimui bei jaunų mokytojų pritraukimui į savivaldybę.
Telksime bendruomenę bendroms diskusijoms dėl ateities švietimo raidos perspektyvų ir tvarios plėtros.
Remsime neformalųjį vaikų ir suaugusiųjų švietimą.

SOCIALINĖ APLINKA
Investicijos į žmogų – lygių galimybių suteikimas.
Remsime sveikatinimo ir užimtumo programas jaunimui ir senjorams.
Ypatingą dėmesį skirsime neįgaliesiems – laikino atokvėpio paslaugai, dienos socialinei priežiūrai, užimtumui socialinės globos įstaigose.
Skatinsime į Birštoną grįžti ir čia gyvenimą kurti išvykusius kraštiečius.

SAVIVALDA
Atstovavimas gyventojų interesams ir atsakomybės prisiėmimas. 
Domėsimės gyventojų poreikiais ir interesais.
Inicijuosime demokratinį savivaldybės tarybos bei administracijos darbą be baimių, mobingo ar nepotizmo.

